IZVJEŠĆE UPRAVNOGA ODBORA ZA RAZDOBLJE
od 3. prosinca 2022. do 16. prosinca 2023


Poštovani alkari, alkarski momci i ostali članovi Viteškoga alkarskog društva, gosti i uzvanici, srdačno vas pozdravljam i podnosim izvješće Upravnoga odbora. 

Od 3. prosinca 2022. do danas održane su 24 sjednice Upravnoga odbora VAD-a. 
Rad Upravnoga odbora u proteklom razdoblju bio je, pored ostaloga, usmjeren na organizaciju 308. Sinjske alke, organizaciju funkcioniranja Alkarske ergele, marketinške aktivnosti za 308. Alku, dodatnu afirmaciju Muzeja Sinjske alke te na projekt predstavljanja Alke u svijetu.
U razdoblju od prošle Skupštine do početka mjeseca kolovoza kontinuirano su se odvijale pripreme za 308. alkarske svečanosti, kako organizacijsko financijski, tako i kroz pripreme alkara i alkarskih momaka. Obavljen je cijeli niz pripremnih radnji za uspješno tehničko održavanje alkarskih svečanosti, a također i osiguranje potrebnih financijskih sredstava. 
Tijekom priprema za ovogodišnje alkarske svečanosti izaslanstvo Viteškoga alkarskog društva susrelo se s predsjednikom Republike Hrvatske i pokroviteljem 308. Sinjske alke Zoranom Milanovićem u njegovu uredu u Zagrebu. Na sastanku smo ga izvijestili o pripremama za Alku, te ostvarenim i planiranim projektima. U želji dodatne afirmacije Alke, zamolili smo Predsjednika da na Alku pozove nekoga od europskih uglednika, tako da je nadmetanje za slavodobitnika 308. Alke s velikim zanimanjem i oduševljenjem pratila predsjednica Mađarske Katalin Novák.
Kao što je uobičajeno pred alkarske svečanosti, izaslanstvo Viteškoga alkarskog društva primili su predsjednik Hrvatskoga sabora Gordan Jandroković, predsjednik Vlade Andrej Plenković, gradonačelnik Grada Zagreba Tomislav Tomašević, apostolski administrator Splitsko-makarske nadbiskupije mons. Želimir Puljić, župan splitsko-dalmatinski Blaženko Boban i drugi. 
Bara, Čoja i Alka održane su, kao i uvijek, uz veliko zanimanje gledatelja, posebno zbog pripetavanja, na Čoju čak tri puta. Alki su nazočili predsjednik Republike Hrvatske i, kako sam prije spomenuo, predsjednica Mađarske. Ostali uzvanici bili su predsjednik i potpredsjednici Hrvatskoga sabora, predsjednik i potpredsjednici Vlade, crkveni velikodostojnici na čelu s nadbiskupom splitsko-makarskim i provincijalom Franjevačke provincije Presvetog Otkupitelja, predsjednica Vijeća ministara Bosne i Hercegovine, diplomatski predstavnici stranih država u Republici Hrvatskoj, vojni dužnosnici, ministri i saborski zastupnici, župan Splitsko-dalmatinske županije sa suradnicima, gradonačelnici i načelnici gradova i općina Hrvatske i Cetinskoga kraja, predsjednici udruga proizašlih iz Domovinskoga rata grada Sinja, Cetinskoga kraja i Republike Hrvatske na čelu s Udrugom roditelja i udovica poginulih branitelja Domovinskog rata i HVIDR-om, predstavnici sponzora te naši prijatelji predstavnici Grada Vukovara, Općine Prozor-Rama, Trke na prstenac iz Barbana, udruge starih grenadira iz Ženeve, kao i predstavnici viteških igara sličnih Sinjskoj alci iz Oristana, Sulmone i Osila u Italiji, te udruge Mađarskih husara iz Budimpešte koji su trodnevnim jahanjem na konjima doputovali u Sinj. 
Osim gore spomenutoga, u proteklom razdoblju obavljali smo i sljedeće aktivnosti: 
- Što se tiče Muzeja Sinjske alke, na našu zamolbu Grad Zagreb je još jednom uputio preporuku školama s područja Grada da u svoje kurikulume uvrste posjet Sinju i muzeju, što je uočljivo pridonijelo njegovoj većoj posjećenosti. Uz organizaciju obilazaka stalnoga postava, nastavljen je rad na digitalnom dokumentiranju imovine Društva, pripremi za tiskanje kataloga numizmatičke zbirke VAD-a koja je pri kraju. Muzej Sinjske alke organizira razne edukativne radionice, izložbe i predavanja, te svojim programom sudjeluje u projektu Ministarstva kulture Noć muzeja. 
Ministarstvo kulture i medija već treću godinu sufinanciralo je program Muzeja Sinjske alke, na čemu još jednom zahvaljujemo. 
- Jedna od prioritetnih zadaća Upravnoga odbora je cjelogodišnja skrb o konjima za Alku. Nastavljeno je provođenje Uzgojnoga programa konja uzgojnoga tipa Alkar, prihvaćenoga od Ministarstva poljoprivrede. Zahvaljujući njihovu redovitom godišnjem sufinanciranju programa, dodatno smo obnovili opremu za konje, osigurali cjelogodišnju količinu hrane i stelje, nabavili zaštitnu i radnu opremu za zaposlenike ergele, te pokrili niz drugih troškova vezanih za uzdržavanje konja.
Uprava VAD-a i Alkarska ergela u izvještajnom razdoblju intenzivno su radili i na obnovi fonda konja za Alku. Prošli mjesec provedena je procedura za prodaju konja u kojoj smo prodali tri koja nisu odgovarala potrebama Alke. Nakon pregovora s uzgajivačima konja sa Sardinije, odlučili smo se za kupnju jednoga konja, dvije kobile i jednoga ždrebeta. Kobile će se dugoročno koristiti za reprodukciju konja za Alku.  
Što se tiče dislokacije Alkarske ergele na područje Grada Vrlike, ishođena je lokacijska dozvola i izrađen glavni projekt. Grad Vrlika očekuje rješavanje vlasničkih odnosa s Vladom Republike Hrvatske, nakon čega će se provesti procedura za izradu izvedbenoga projekta.
Sanacija štale, sjenika i upravne zgrade koje koristi Viteško alkarsko društvo dio je projekta Alkarska staza i u nadležnosti je Grada Sinja.  
U pripremi je izdavanje knjige  Alkarska ergela – Prva matična knjiga 2005. - 2022. autora Stjepana Šimundže i Mate Čačića. U knjizi će biti objavljeni podaci o svim grlima ergele od osnutka do kraja 2022. godine.
- Upravni odbor VAD-a u proteklom razdoblju nastavio je rad na projektima širega predstavljanja Alke u svijetu.
Početkom mjeseca prosinca 2022. predstavnici Viteškoga alkarskog društva bili su gosti Udruge Starih grenadira i nazočili manifestaciji Escalade u Ženevi.
Nastavljena je suradnja s udrugom Sa Sartiglia posjetom Oristanu u veljači 2023. kada je u gradskoj vijećnici naše izaslanstvo primio gradonačelnik Oristana sa suradnicima. Razmijenila su se iskustva u proteklom razdoblju i dogovorio nastavak suradnje. Boravak na Sardiniji iskorišten je je i za sastanak u regionalnom uredu za turizam u Cagliariju, kojemu su, uz naše izaslanstvo, prisustvovali i predstavnici viteških igara iz Sulmone i Oristana. Predstavljene su naše manifestacije, kao i projekt Europske mreže viteških igara, koji su predstavnici regionalnoga ureda za turizam sa zadovoljstvom podržali.
Hrvatska turistička zajednica po drugi put je pozvala Viteško alkarsko društvo na sudjelovanje na turističkom sajmu u Münchenu na kojemu je Hrvatska bila zemlja partner (od 22. do 26. veljače 2023.). Promocija Sinjske alke bila je u središtu predstavljanja naše zemlje, a nastup alkara i alkarskih momaka glavni dio programa otvorenja sajma. Drugog dana sajma primljeni smo u Bavarski parlament kao gosti ministrice u Vladi Bavarske Mihaele Kaniber, kojoj smo uzvratili gostoprimstvo na ovogodišnjoj Alki. 
Od 16. do 18. lipnja 2023. pod visokim pokroviteljstvom Vlade Republike Hrvatske predstavljena je Sinjska alka u Austriji - pokaznom trkom u Badenu te mimohodom alkarske povorke u perivoju dvorca Schönbrunn i alkarskom gala večeri u bečkom Kursalonu. Osim Alke predstavili smo kulturno-umjetničko bogatstvo i turističke potencijale Splitsko-dalmatinske županije. U projektu su sudjelovala kulturno-umjetnička društva iz Austrije i Hrvatske, sinjski glazbeni umjetnici, a kroz edukativne radionice predstavljeni su i tradicijski zanati Cetinske krajine. Ukupno je angažirano više od 400 sudionika. Projekt su financijski potpomogli Ministarstvo vanjskih i europskih poslova; Središnji državni ured za Hrvate izvan Republike Hrvatske; Hrvatska turistička zajednica; Turistička zajednica Splitsko-dalmatinske županije; gradovi Trilj i Vrlika, općine Dicmo i Hrvace te brojni sponzori. Događaj je popraćen od strane velikoga broja posjetitelja i gostiju iz Austrije i Hrvatske, među njima i visokih austrijskih i hrvatskih dužnosnika, te zabilježen u mnogim domaćim i stranim medijima.
- Što se tiče projekta Sinj u sridu u kojemu je Viteško alkarsko društvo jedan od partnera, a kako u izvještajnom razdoblju nije bilo pomaka, očekujemo od Grada Sinja kao korisnika reguliranje odnosa u sljedećoj godini, kako bismo započeli s aktivnostima koje će se provoditi u Interpretacijsko edukacijskom centru Sinjska alka. 
- Sa Sveučilištem u Splitu 20. prosinca 2022. potpisana je Povelja o suradnji i prijateljstvu, s ciljem unaprjeđenja razvoja zajednice i djelovanja za opće dobro. 
- Svi naši poslovni prostori su iznajmljeni, osim prostora na prvom katu zgrade u ulici Šetalište Alojzija Stepinca u Sinju.
- Moram napomenuti da Viteško alkarsko društvo nesebično sudjeluje u životu lokalne zajednice prisustvom na važnim događanjima, ustupanjem na korištenje dvorane Muzeja Sinjske alke za niz kulturno umjetničkih događaja,  pedagoške radionice u Alkarskim dvorima i tribina, bez naknade.
- U vremenu od prošle Skupštine do danas predstavnici alkara i alkarskih momaka sudjelovali su na ovim važnijim manifestacijama: Svečano otvorenje Veteranskoga centra u Sinju; misno slavlje sv. Josipa, zaštitnika Karlovca i hrvatskoga naroda; Erasmus+ projekt razmjene iskustava i očuvanja baštine UNESCO-ovih kulturnih prostora; međunarodni turistički sajam u Münchenu; otvorenje zavičajne kuće Gornjih Poljica; manifestacija Svi zaJedno Hrvatsko naj u Vukovaru; predstavljanje Sinjske alke u Badenu i Beču; otvaranje i zatvaranje manifestacije Dani Alke i Velike Gospe; mlada misa don Antonija Vučkovića u Brnazama; hodočašće Hrvatske vojske, policije i branitelja u Svetište Čudotvorne Gospe Sinjske; otvaranje spomen ploče poginulim policajcima u Domovinskom ratu u Sinju; cilj biciklističke utrke Cro race u Sinju; obilježavanje Dana Splitsko-dalmatinske županije u Splitu, procesija za Dan Grada Trilja i blagdan sv. Mihovila Arkanđela; hodočašće Hrvatske vojske, policije i branitelja u Mariju Bistricu; Dan Općine Hrvace i blagdan Gospe Žalosne; Noć Sinjana i Cetinjana u Zagrebu; konferencija o sigurnosti povijesnih gradova u Solinu; predstavljanje kulturne baštine Splitsko-dalmatinske županije na svjetskom kongresu CIOFF-a u Osijeku te već ustaljeni događaji - procesije na Veliki petak i Tijelovo, svetkovina Velike Gospe, Dan sjećanja na žrtvu Vukovara 1991.-2023., obljetnica stradanja Borova naselja, Dan sjećanja na žrtvu Škabrnje, obljetnica smrti počasnoga alkarskog vojvode dr. Franje Tuđmana u Zagrebu.
- Zadaci koji, uz organizaciju Alke i čuvanje običaja naših pradjedova, nastavak s dosadašnjim i ostvarivanje suradnje s novim manifestacijama sličnima Alki iz drugih europskih država, nastavak rada na projektu dislokacije Alkarske ergele, obnavljanje sustava rasvjete i multimedije Muzeja Sinjske alke i drugo, očekuju Viteško alkarsko društvo u predstojećem razdoblju su i dva važna događaja kojima ćemo Sinjsku alku predstaviti u još dva grada u svijetu:
1. Temeljem izvanredne suradnje i učinaka sudjelovanja VAD-a na ovogodišnjem turističkom sajmu u Münchenu,  Hrvatska turistička zajednica pozvala nas je na sajam FESPO u Zürichu na kojemu je Hrvatska zemlja partner. Sajam će se održati od 1. do 4. veljače 2024., a sudjelovanje alkara i alkarskih momaka planira se na svečanom otvaranju, prvoga dana sajma.  
2. Na temelju dugogodišnje suradnje s Viteškim alkarskim društvom predstavnici Starih grenadira iz Ženeve pozvali su kompletnu alkarsku povorku na sudjelovanje u mimohodu ženevskim ulicama povodom 275. obljetnice osnutka njihove udruge, 4. svibnja 2024. Dogovoreno je da će u mimohodu sudjelovati alkari na konjima, alkarski momci i bubnjari. 
Na kraju izvješća zahvaljujemo svima koji su na bilo koji način pomogli da 308. alkarske svečanosti budu uspješno organizirane, a posebno Sinjanima i Cetinjanima na gostoprimstvu velikom broju uzvanika i gostiju. Zahvaljujemo Vladi Republike Hrvatske, Hrvatskoj turističkoj zajednici, Splitsko-dalmatinskoj županiji, Gradu Sinju i jedinicama lokalne samouprave na potpori koju daju za realizaciju projekata Viteškoga alkarskog društva, te brojnim sponzorima i donatorima 308. Alke.
Pozivam sve članove Skupštine da se aktivno uključe u rad Viteškoga alkarskog društva i pomognu upravi u realizaciji svih zadanih ciljeva koji nas očekuju, a posebno u organizaciji 309. alkarskih svečanosti koje će se održati Bara - 2., Čoja - 3. i Alka 4. kolovoza 2023. 

U Sinju, 16. prosinca 2023.

      UPRAVNI ODBOR 
VITEŠKOGA ALKARSKOG DRUŠTVA SINJ



         Stipe Jukić, dr. med., predsjednik

